《逝水》
宋代·释文珦

逝水向东流，前后浪相续。
尼父达机兆，川上叹不足。
人生天地间，百年诚短促。
菁华草头露，光景风中烛。
两鬓成枯蓬，萧萧不再绿。
那知今日欢，不是明朝哭。
所仰唯圣贤，亦复归鬼录。
而况顽冥者，厥身沈利欲。
随流不知返，终世常仆仆。
大化一朝尽，腐灭同草木。
岂若黄绮徒，居然在空谷。
于焉自逍遥，其人美如玉。
吾生千载余，犹知慕遐躅。
寤寐斯不忘，耿耿在心目。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。